สรุป เศรษฐกิจไทย ครึ่งปีแรก
มีคนถามว่า “ค่าเงินบาท” ตอนนี้แข็งสุดในรอบหลายปี จะกระทบการส่งออกมั้ย ตอบได้เลยว่ากระทบแน่ แต่นอกจากเรื่องค่าเงินแล้ว ยังมีอีกเรื่องหนึ่งที่น่าห่วง นั่นก็คือ สงครามการค้า สหรัฐ-จีน หลายคนคิดว่าไม่เกี่ยว แต่ข้อมูลออกมา ไทยสูญเสียการส่งออกไปจีนเป็นจำนวนมาก จากเดิมเราคิดว่าการส่งออกจะโต ตอนนี้กลายเป็นขอให้เท่าเดิมก็พอแล้ว
22 มิ.ย. 2562

สรุป เศรษฐกิจไทย ครึ่งปีแรก / โดย ลงทุนแมน
มีคนถามว่า “ค่าเงินบาท” ตอนนี้แข็งสุดในรอบหลายปี จะกระทบการส่งออกมั้ย ตอบได้เลยว่ากระทบแน่ แต่นอกจากเรื่องค่าเงินแล้ว ยังมีอีกเรื่องหนึ่งที่น่าห่วง
นั่นก็คือ สงครามการค้า สหรัฐ-จีน หลายคนคิดว่าไม่เกี่ยว แต่ข้อมูลออกมา ไทยสูญเสียการส่งออกไปจีนเป็นจำนวนมาก จากเดิมเราคิดว่าการส่งออกจะโต ตอนนี้กลายเป็นขอให้เท่าเดิมก็พอแล้ว
นี่ยังไม่รวมค่าเงินที่แข็งขึ้นมาในช่วงนี้ น่าจะกลายเป็น คอมโบเซ็ต กระทบกับภาคการส่งออก
ไทยส่งออกอะไรบ้าง?
ไม่ใช่ข้าว อย่างที่เราเคยเรียนตอนเด็ก ตอนนี้ไทยส่งออกรถยนต์ อุปกรณ์อิเล็กทรอนิกส์ โดยเฉพาะอย่างหลัง เราส่งออกต่อไปจีนเยอะ พอจีนโดน เราก็โดนตามไปด้วย
ต้องติดตามว่า บริษัทข้ามชาติบางบริษัทอาจย้ายฐานการผลิตมาที่ไทยก็เป็นได้
แต่ปัญหาคือตัวเลือกอันดับต้นๆของเขาไม่ใช่ไทย..
ตัวอย่างเช่น Apple ซึ่งคาดว่าจะย้ายการผลิตบางส่วนออกจากจีนแน่ๆ นอกจากอินเดียแล้ว ก็มีจุดหมายคือเอเชียตะวันออกเฉียงใต้ เหมือนจะดูดี แต่พออ่านรายละเอียดแล้ว ประเทศในตัวเลือกของ Apple คือ เวียดนาม อินโดนีเซีย มาเลเซีย
โดยเฉพาะเวียดนาม ตอนนี้สินค้าส่งออกอันดับ 1 ของประเทศเวียดนามคือ สมาร์ตโฟน ซึ่งไม่แปลกที่เขาพร้อมที่จะอ้าแขนรับ Apple
กลับมาที่ประเทศไทย ที่เหลือแต่การท่องเที่ยว และส่วนใหญ่คือ นักท่องเที่ยวจีน
คงไม่ต้องคิดว่าถ้านักท่องเที่ยวจีนชะลอตัว เราจะเป็นอย่างไร
ส่วนประกอบของ GDP
C การบริโภค
I การลงทุน
G ภาครัฐ
X-M ส่งออก-นำเข้า
ส่งออกมีปัญหา การบริโภค การลงทุน ชะลอตัว
ดูเหมือนเราจะมีอยู่ความหวังเดียวคือตัว G
หน้าที่รัฐตอนนี้ควรจะ ใช้จ่ายในโครงการต่างๆให้มากที่สุด
หลายคนชอบเอาคำว่ารัฐก่อหนี้ มาเป็นตัวอ้างในการโจมตี ไม่ว่าจะฝ่ายไหนก็ตาม แต่เมื่อดูตัวเลข เราเป็นหนึ่งในประเทศที่มีหนี้สาธารณะน้อย เมื่อเทียบกับประเทศทั่วโลก
ในยามที่เครื่องยนต์ทุกตัวมีปัญหา ภาครัฐ มีหน้าที่ใช้จ่ายในโครงการต่างๆเพื่อเพิ่มขีดความสามารถของประเทศให้แข่งขันได้ ซึ่งเรื่องนี้จะเห็นผลในอนาคต แต่ที่เห็นผลตอนทันทีก็คือ การจ้างงาน การนำเข้าเครื่องมือ เครื่องจักร ที่ช่วยให้ค่าเงินอ่อนลงได้ด้วย
แล้วถ้า G ไม่ทำอะไร จะเกิดอะไรขึ้น?
ค่าเงินแข็ง เพราะ เหตุผลง่ายๆคือเราเกินดุลบัญชีมาก เงินไหลเข้า มากกว่าไหลออก เพราะเราเน้นเรื่องการท่องเที่ยว การส่งออกมานาน และ ภาครัฐไม่ได้ลงทุนมากพอ
เมื่อค่าเงินแข็งก็จะกระทบกับการส่งออก ของเราแพงขึ้นในสายตาต่างประเทศ อีกทั้งประเทศเรายังไม่ค่อยมีเสถียรภาพทางการเมือง บริษัทต่างชาติก็จะลังเลที่มาตั้งโรงงานในไทย หันไปมองประเทศเพื่อนบ้าน
เราเคยคิดว่าเวียดนามอยู่ห่างจากไทยมาก เมื่อมองตัวเลขก็พบว่าจริงอยู่ gdp เรายังมากกว่าเวียดนามพอสมควร
วันนี้ยังไม่เห็นภาพที่เวียดนามจะแซงเราเท่าไร
แต่เรื่องนี้ทำให้นึกถึงนิทานเรื่องหนึ่งคือ กระต่ายกับเต่า คงไม่ต้องบอกว่าเราเป็นตัวไหน
และในวันหนึ่งเราอาจจะเริ่มรู้สึก ถ้าเราเหลือบไปเห็น iPhone ที่เราถือ เขียนว่า Made in Vietnam..